**Έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για τους κανονισμούς «Οι περί Πολιτικής Αεροπορίας (Καθορισμός Μέτρων Εφαρμογής για τον Έλεγχο Αλκοόλης σε Μέλη Πληρώματος Αεροσκαφών) Κανονισμοί του 2023»**

**Παρόντες:**

 Μαρίνος Μουσιούττας, πρόεδρος Πρόδρομος Αλαμπρίτης

 Κώστας Κώστα Γιαννάκης Γαβριήλ

 Φωτεινή Τσιρίδου Βαλεντίνος Φακοντής

 Δημήτρης Δημητρίου Σταύρος Παπαδούρης

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε τους πιο πάνω κανονισμούς σε τέσσερις συνεδρίες της, που πραγματοποιήθηκαν στις 28 Σεπτεμβρίου, 5, 12 και 19 Οκτωβρίου 2023. Στο πλαίσιο των συνεδριάσεων της επιτροπής κλήθηκαν και παρευρέθηκαν ενώπιόν της εκπρόσωποι του Τμήματος Πολιτικής Αεροπορίας του Υπουργείου Μεταφορών, Επικοινωνιών και Έργων, της Νομικής Υπηρεσίας της Δημοκρατίας, της Αστυνομίας Κύπρου, της Ανεξάρτητης Συντεχνίας Δημοσίων Υπαλλήλων Κύπρου (ΑΣΔΥΚ), της Παγκύπριας Συντεχνίας «Ισότητα», του φορέα διαχείρισης αερολιμένων Hermes Airports Ltd και του φορέα επίγειας εξυπηρέτησης GOLDAIR Handling Ltd.

 Η Παγκύπρια Συντεχνία Δημοσίων Υπαλλήλων (ΠΑΣΥΔΥ), οι αεροπορικές εταιρίες Cyprus Airways, Tus Airways, PHI Air Europe Limited και Synesis Aviation Ltd και οι φορείς επίγειας εξυπηρέτησης SWISSPORT, 2-SERVE και SKYLINK, παρ’ όλο που κλήθηκαν, δεν εκπροσωπήθηκαν ενώπιον της επιτροπής.

 Στο στάδιο της συζήτησης των κανονισμών ενώπιον της επιτροπής παρευρέθηκαν επίσης τα μέλη της επιτροπής κ. Χρύσανθος Σαββίδης και Ηλίας Μυριάνθους.

 Σκοπός των προτεινόμενων κανονισμών είναι η θέσπιση εφαρμοστικών μέτρων για τον έλεγχο αλκοόλης σε μέλη πληρώματος αεροσκαφών σύμφωνα με τον «Κανονισμό (ΕΕ) 2018/1042 της Επιτροπής της 23ης Ιουλίου 2018 σχετικά με την τροποποίηση του κανονισμού (ΕΕ) αριθ. 965/2012, όσον αφορά τις τεχνικές απαιτήσεις και τις διοικητικές διαδικασίες σχετικά με την εισαγωγή υποστηρικτικών προγραμμάτων, την ψυχολογική αξιολόγηση πληρωμάτων πτήσης, καθώς και τον συστηματικό και τον δειγματοληπτικό έλεγχο ψυχοτρόπων ουσιών, για να διασφαλίζεται η καλή κατάσταση της υγείας των μελών πληρωμάτων πτήσης και των μελών πληρωμάτων θαλάμου επιβατών και όσον αφορά τον εξοπλισμό νεότευκτων αεροπλάνων με στροβιλοκινητήρα, μέγιστης πιστοποιημένης μάζας απογείωσης έως 5700kg και εγκεκριμένων να μεταφέρουν έξι έως εννέα επιβάτες, με σύστημα προειδοποίησης γειτνίασης εδάφους».

 Ειδικότερα, με τους κανονισμούς προτείνονται ρυθμίσεις με τις οποίες παραχωρείται δυνατότητα στο Τμήμα Πολιτικής Αεροπορίας να διεξάγει, μέσω επιθεωρήσεων διαδρόμου, όπως καθορίζονται στον πιο πάνω ευρωπαϊκό κανονισμό, έλεγχο κατανάλωσης αλκοόλ στα μέλη πληρώματος αεροσκαφών. Οι εν λόγω έλεγχοι θα πραγματοποιούνται με την παραχώρηση δείγματος εκπνοής σε ειδική συσκευή σε δύο στάδια. Σε περίπτωση που το αποτέλεσμα του πρώτου δείγματος εκπνοής, μέσω της συσκευής προκαταρκτικής εξέτασης, είναι θετικό, ήτοι η περιεκτικότητα αλκοόλης στο αίμα του μέλους του πληρώματος υπερβαίνει το καθορισμένο επιτρεπόμενο όριο, το μέλος του πληρώματος υποχρεούται να επαναλάβει την παραχώρηση δείγματος εκπνοής σε συσκευή επιβεβαιωτικής εξέτασης για επαλήθευση. Συναφώς, σύμφωνα με τις προτεινόμενες πρόνοιες, μέλος πληρώματος του οποίου το αποτέλεσμα επιβεβαιωτικής εξέτασης ελέγχου αλκοόλης υπερβαίνει το καθορισμένο επιτρεπόμενο όριο τελεί αξιόποινη πράξη ή και διοικητική παράβαση και, ανάλογα με την περίπτωση, υπόκειται σε καταδίκη ή και σε διοικητικά μέτρα ως προνοείται στις διατάξεις του περί Πολιτικής Αεροπορίας Νόμου. Τέλος, με τους προτεινόμενους κανονισμούς προβλέπονται ρυθμίσεις σε περίπτωση παραδοχής μέλους πληρώματος ότι βρίσκεται υπό την επήρεια αλκοόλης και άρνησης μέλους πληρώματος να παραχωρήσει δείγμα εκπνοής.

 Ο εκπρόσωπος του Τμήματος Πολιτικής Αεροπορίας επεξήγησε με λεπτομέρεια τη διαδικασία επιθεώρησης και τα μέτρα που λαμβάνει το τμήμα του σε περίπτωση που μέλος πληρώματος εντοπιστεί με αλκοόλη στο αίμα περισότερη από την επιτρεπόμενη. Όπως ο ίδιος τόνισε, οι εν λόγω επιθεωρήσεις ήδη διενεργούνται στο πλαίσιο εφαρμογής των ελέγχων που απαιτούνται από την ευρωπαϊκή αρχή ασφάλειας για την πολιτική αεροπορία (SAFA Programme της EASA). Περαιτέρω, διευκρίνισε ότι τα εν λόγω μέλη πληρώματος περιλαμβάνουν πιλότους και αεροσυνοδούς.

 Ο εκπρόσωπος της Αστυνομίας διαβεβαίωσε την επιτροπή ότι τα μέλη της που υπηρετούν στα αεροδρόμια θα ενισχύουν, εφόσον αυτό κριθεί αναγκαίο, τις προσπάθειες των επιθεωρητών του Τμήματος Πολιτικής Αεροπορίας.

 Ο εκπρόσωπος της ΑΣΔΥΚ, τόσο προφορικά όσο και με γραπτό υπόμνημα που υπέβαλε στην επιτροπή, συμφώνησε με τις προτεινόμενες πρόνοιες, υποδεικνύοντας ωστόσο ότι τέτοιου είδους έλεγχοι, αλλά και άλλοι, θα πρέπει να γίνονται και σε ό,τι αφορά στα κρατικά αεροσκάφη.

 Στο πλαίσιο της εξέτασης των κανονισμών από την επιτροπή, την τελευταία απασχόλησαν μεταξύ άλλων τα ακόλουθα:

1. Η διενέργεια, επιπροσθέτως του ελέγχου αλκοόλης, νάρκοτεστ στα μέλη πληρώματος.

Για το θέμα αυτό ο εκπρόσωπος του Τμήματος Πολιτικής Αεροπορίας επισήμανε ότι τα νάρκοτεστ και τα ψυχολογικά τεστ δεν περιλαμβάνονται στο ευρωπαϊκό νομικό πλαίσιο.

1. Η παραχώρηση εξουσίας στο Τμήμα Πολιτικής Αεροπορίας να θέτει εκτός υπηρεσίας το μέλος του πληρώματος του οποίου το αποτέλεσμα στον έλεγχο αλκοόλης είναι θετικό.

Για το θέμα αυτό η εκπρόσωπος του Τμήματος Πολιτικής Αεροπορίας, υπεύθυνη για νομικά θέματα, εξήγησε ότι η δυνατότητα αυτή παρέχεται από τον ευρωπαϊκό κανονισμό, του οποίου η υπεροχή διασφαλίζεται από το σύνταγμα, ενώ σε περίπτωση που η εξουσία αυτή παραχωρηθεί με τους υπό εξέταση κανονισμούς τότε υπάρχει ο κίνδυνος να κριθεί καθ’ υπέρβαση του νόμου εκ του οποίου πηγάζουν.

1. Η διασφάλιση ότι η υπό εξέταση επιθεώρηση θα διενεργείται από τους επιθεωρητές του Τμήματος Πολιτικής Αεροπορίας με διακριτικότητα.

Για το θέμα αυτό οι εκπρόσωποι του Τμήματος Πολιτικής Αεροπορίας ενημέρωσαν την επιτροπή ότι διασφαλίζεται από τον ευρωπαϊκό κανονισμό, ωστόσο, συναίνεσαν με τη λεκτική τροποποίηση του κειμένου των κανονισμών κατά τρόπο, ώστε να αντανακλά με σαφή τρόπο την υποχρέωση αυτή των επιθεωρητών.

 Σημειώνεται ότι η επιτροπή, στο πλαίσιο της εξέτασης των κανονισμών, επέφερε στο κείμενο αυτών πρόσθετες λεκτικές και νομοτεχνικές βελτιώσεις, καθώς και διορθώσεις ορθότερης εναρμόνισης.

 Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στην ολομέλεια του σώματος την έγκριση των πιο πάνω κανονισμών.

27 Οκτωβρίου 2023

Αρ. Φακ.: 23.03.060.039-2023

GA/ΧΓ/ΧΜ